Andrášiovci (šľachtický rod)

**Andrášiovci** (starší pravopis: **Andrássyovci,** základný tvar: **Andráši**, starší pravopis: *Andrássy,* ) bol významný uhorský rod zo Sedmohradska. Prvýkrát sa spomínajú v 16. storočí a v nasledujúcom období členovia rodu tvorili významnú úlohu v  uhorskej histórii. Celé meno je *Andrássy de Csíkszentkirály et Krasznahorka*. Csíkszentkirály bolo historické mesto ležiace na území dnešného Rumunska (dnes Sâncrăieni), zatiaľ čo Krásna Hôrka je hrad na Slovensku. 

## Dejiny rodu
Najstarším známym členom rodu Andrášiovcov bol Martin Andráši, ktorý ako donáciu dostal hrad Krásnu Hôrku a okolité panstvá. Ďalšie panstvá rod získal v Monoku, Štítniku a Drnave. Štefan Andráši získal v roku 1676 barónsky titul a panstvo v Betliari. 

Andrášiovci výrazne zasiahli do stavovských protihabsburských povstaní. Na konci 17. storočia sa rod rozdelil na dve vetvy: Štefan Andráši z betliarskej vetvy sa v päťdesiatych rokoch 17. storočia zúčastnil povstania Imricha Tököliho a Pavol Andráši a bol zase generálom vo vojsku Františka II. Rákociho, kde v roku 1706 dobyl Ráb. V roku 1780 získala betliarska vetva grófsky titul.

Juraj z monockej vetvy takisto pôsobil ako generál vo vojsku Františka II. Rákociho a v roku 1766 získal grófsky titul pre svoju vetvu rodu. Andrášiovci výrazne podporovali rozvoj baníctva na Gemeri a na Spiši. Významnou súčasťou rodového panstva bol kaštiel v Betliari s tri storočnou knižnicou, v ktorej zozbierali vyše 20 tisíc zväzkov (z toho vyše tisíc vzácnych prvotlačí). Andrášiovci boli členmi Uhorskej akadémie vied a v 19. storočí obsadzovali významné vládne rezorty. Významnými členmi rodu a politikmi v tomto období boli najmä uhorský premiér Július Andráši a jeho syn, minister zahraničných vecí Július Andráši ml. Ten vošiel do histórie aj vďaka tzv. Andrášiho nóte, ktorú Česi a Slováci pochopili ako koniec vojny a rozpad Rakúsko-Uhorska, čo viedlo k vyhláseniu Československého štátu 28. októbra 1918 v Prahe.

Súčasnou hlavou rodiny je gróf Gyula Andrássy de Csik-Szent-Király et Kraszna-Horka (*1927), ktorý so svojou rodinou v súčasnosti žije v Kanade. Jeho rodičmi boli gróf Michal Andrássy (*1893†1990) a grófka Gabrielle Károlyi de Nagy-Károly (*1899†1992). Jeho strýkom zase bol gróf Imre Andrássy (*1891†1985), ktorý sa najskôr oženil s Edit Payerovou a po druhýkrát v roku 1919 so švédskou šľachtičnou Stellou Kuylenstiernou. Gróf Imre Andrássy, mal jedného syna, Imricha mladšieho  (*1930†1984), ktorého ženou sa stala Lois Mitchellová. Spolu mali dve dcéry - manželku grófa Pála Czirakyho Máriu „*Vivi*“ (*1921†2019) a dcéru  Erzsébet „*Bonzo*“ (*1924†?).

## Známi príslušníci rodu
Medzi najvýznamnejších členov rodu patrili:

* Martin Andráši (16. storočie), kapitán.
* Matej Andráši (17. storočie), barón.
* Mikuláš Andráši (* ?† 1686), barón, gemerský župan, rytier Rádu Zlatého rúna.
* Juraj Andráši (* 1650† 1725), gróf, kurucký generál, zakladateľ monockej vetvy rodu.
* Peter Andráši (* 1659† 1715), barón, gemerský župan.
* Karol Andráši (* 1725† 1792), barón, generál.
*Anton Andráši (* 1742† 1799), rožňavský biskup.
*Jozef Andráši (* 1762† 1834)
* Karol Andráši (* 1792† 1845), gróf, podnikateľ, vyslanec na Uhorskom sneme.
* Emanuel Andráši (*1821† 1891), politik, precestoval Cejlón, Jávu, Čínu a Bengálsko, o svojej ceste napísal knihu *Cestovanie po východnej Indii.*
* Aladár Andráši (* 1827† 1903), gróf, podnikateľ, rytier Rádu Zlatého rúna.
* Július Andráši (* 1823† 1890), zemplínsky župan, veliteľ národnej gardy, vyslanec v Carihrade, predseda uhorskej vlády, minister zahraničných vecí Rakúsko-Uhorska, rytier Rádu Zlatého rúna.
* Július Andráši ml. (* 1860† 1929), syn Júlia Andrášiho, gróf, politik, minister vnútra a posledný minister zahraničných veci Rakúsko-Uhorska.

## Galéria

Súbor:Hrad Krasna Horka.jpg|hrad Krásna Hôrka
Súbor:Betliar, kaštieľ (3).jpg|kaštieľ v Betliari
Súbor:Betliar 2.jpg|Andrášiovská knižnica v Betliari
Súbor:Krásna Hôrka (124).jpg|V roku 1770 Štefan III. prestaval jednu z bášt hradu Krásnej Hôrky na hradnú kaplnku
Súbor:KrasnaHorka13ZSlovakia9.JPG|Mauzóleum v Krásnohorskom Podhradí
Súbor:Trebisov Andrassyovsky kastiel (Mausoleum)-02.JPG|Mauzóleum v Trebišove, miesto posledného odpočinku Júliusa Andrášiho, jeho manželky Kataríny Kendefiovej a ich syna Teodora Andrášiho (18571905)
Súbor:Tiszadob - Palace.jpg|Rodový zámok v maďarskom Tiszadobi
Súbor:Andrášiho palác, Hlavná 81, Košice.jpg|Andrášiho palác v Košiciach
Súbor:COA Andrassy Mano (HU-BP-Matyastemplom).jpg|Erb Andrášiovcov


## Referencie


## Pozri aj

* Krásna Hôrka
* Kaštieľ v Betliari
* Andrášiho palác v Košiciach
* Andrássy út

## Iné projekty

## Externé odkazy
*Genealógia rodiny Andrášiovcov Rodokmeň
*Hrad Krásna Hôrka


Kategória:Šľachtické rody na Slovensku
Kategória:Šľachtické rody v Uhorsku